संगम धान खरीदी केंद्र में बाहर से धान लाकर लोड किया, गड़बड़ी की आशंका
पखांजुर लैम्पस के संगम धान खरीदी केंद्र में बाहर से धान लाकर ट्रकों में लोड करने का मामला सामने आया है। धान फड़ से बाहर से क्यों लाया जा रहा है, इसका जवाब न तो लैम्पस प्रबंधक दे रहे हैं और न ही केंद्र प्रभारी। उल्टा मामला उजागर होने के बाद प्रबंधक ने मामले को खत्म करने की सलाह दी है। आशंका है कि धान खरीदी में हुई गड़बड़ी को दुरुस्त करने बाहर से धान लाकर लीपा-पोती की जा रही है।
संगम धान खरीदी में केंद्र से धान परिवहन के लिए 2 मार्च को ट्रक लगाया गया था। शाम को ट्रक में केंद्र का धान लोड करने के बजाए केंद्र के बाहर से पिकअप में भरकर लाए गए धान के बोरे लोड किए जाने लगे। पिकअप से कई खेप में धान के बोरे ट्रक में लोड किए गए। यह धान कहां से और क्यों लाया गया, इस संबंध में सहायक केंद्र प्रभारी उत्तम सिकदार ने चुप्पी साध ली है। वहीं लैम्पस प्रबंधक समीर राय का कहना है कि उनका जवाब था की उन्हें इसकी जानकारी नहीं है। कुछ देर बाद वे मामला को रफा-दफा करने की बात कहने लगे। दोबारा पूछने पर कहा कि मवेशी धान खा रहे थे, इसलिए धान को बाहर रखा गया था, जिसे अब लाया जा रहा है।
धान शार्टेज की आशंका
धान बाहर से लाने से आशंका है कि केंद्र में तौल में अधिक धान दिखाया गया होगा। इसके बाद शार्टेज होने के कारण इसकी भरपाई की जा रही है। इसी के चलते बाहर से धान खरीद कर ट्रकों में लोड कराया जा रहा है। धान खरीदी नियम के अनुसार शार्टेज होने पर जिम्मेदार अधिकारी कर्मचारी को प्रति किलो 15 रुपए की दर से हर्जाना भरना होता है। बाजार में अब भी धान 9-10 रुपए प्रति किलो की दर से खरीदा जा रहा है। प्रति किलो 5 रुपए बचाने बाहर से धान खरीद कर शार्टेज की पूर्ति की जा रही है।
धान खरीदी केंद्र में पिकअप से बाहर से धान लाकर ट्रकों में किया जा रहा लोड।
hin_Deva hin_Deva hin_Deva hin_Deva hin_Deva hin_Deva